Virðismat tryggingafélaga. Vátryggingafélag Íslands hf., Sjóvá-almennar tryggingar hf. og TM hf.
Í þessu verkefni var gert virðismat á þremur skráðum tryggingafyrirtækjum sem voru starfandi hér á landi í ársbyrjun 2021. Um er að ræða Vátryggingafélag Íslands hf., TM hf. og Sjóvá-Almennar tryggingar hf. Við virðismat á félögunum var í verkefninu ákveðið að velja þær virðismatsaðferðir sem helst eru notaðar við mat á fjármálastofnunum, þ. e. arðgreiðslulíkanið (e.DDM) og sjóðstreymi til eigin fjár (e.FCFE), auk þess notast var við kennitölurnar V/H og V/I. Helsta ástæða þess að þessi þrjú félög urðu fyrir valinu við virðismatið var að þau hafa öll starfað á sama markaði, undir sama regluverki og voru á viðmiðunartímabilinu öll skráð í kauphöll. Eru félögin því vel samanburðarhæf þegar kemur að virðismati og til þess fallin að virðismatið endurspegli áhrif slíkra mismunandi áherslna, eftir því sem við á. Arðgreiðslulíkanið (e.DDM) er samkvæmt markaðsaðilum algengasta aðferðin sem beitt er við virðismat þessara félaga, þar sem þau hafa öll fasta arðgreiðslustefnu. En gallinn við þessa aðferð er m.a. að það þarf að treysta því að arðgreiðslurnar vari að eilífu. Til samanburðar var einnig notast við sjóðsstreymislíkan til eigin fjár (e.FCFE), þar sem hægt er að meta með góðri vissu allt það fé sem fellur til og telst til eigin fjár félagsins. Þegar kemur að kennitölum getur verið mjög gagnlegt fyrir fjárfesta að skoða V/H hlutfall félags þegar meta á hvort um álitlegan fjárfestingarkost sé að ræða. Það segir til um hvað það verð sem fjárfestar eru tilbúnir til að greiða fyrir hlutabréf tryggingafélagsins jafngildir margra ára hagnaði. V/I hlutfall er gagnlegt þegar fjárfestar þurfa að fá vísbendingu fljótt og örugglega og með einföldum hætti um hvort markaðsverð sé nálægt bókfærðu verði eigin fjár félagsins. Ef verð er yfir bókfærðu verði eigin fjár, þ.e.a.s. V/I hlutfallið er yfir 1,0, þá álíta fjárfestar að félagið sé verðmætara en bókfært verð eigin fjár gefur til kynna og eru þá reiðubúnir að greiða hærra verð fyrir bréfin, enda telja þeir þá eignir félagsins vanmetnar. Í verkefninu er fyrst farið stuttlega yfir virðismat fyrirtækja almennt og þau helstu atriði sem hafa þarf í huga við framkvæmd virðismatsins. Jafnframt er vikið að tryggingafélögum almennt og sérstöðu þeirra þegar kemur að virðismati. Þá verður gerð grein fyrir helstu virðismatsaðferðum sem til greina koma og þeirri aðferðafræði sem liggur þeim til grundvallar. Því næst er rætt nánar um framangreind félög, þ.e. VÍS, Sjóvá og TM, starfsemi þeirra og þann markað sem þau starfa á, sem og vikið nánar að virðiskeðjunni í starfsemi vátryggingafélaga. Loks er gerð grein fyrir virðismati hvers félags um sig.
Networked Digital Library of Theses and Dissertations